**(Horváth György: Laudáció. Írta: Bárdos Jenő, az MTA Doktora; a Pannon Egyetem és az Eszterházy Károly Egyetem Professor Emeritusa; az MTA VEAB Bölcsészet- és Társadalomtudományi Alelnöke)**

**HORVÁTH GYÖRGY: A REJTŐZKÖDŐ POLIHISZTOR**

 **No, erre már biztos felkapja a fejét!!! Aki egyben látja a világot; aki pszichológus, matematikus, nyelvész és neveléstudós egy személyben; annak ez a szó erőltetett: lehet egyáltalán másként látni? Mindezt persze akkor (úgy 1982-83 körül) én még nem tudtam, hogy egy integrált, az enciklopédikus műveltség harmóniájában élő emberrel találkozom a MUOSZ - szerkesztők és tévések számára ajánlott - intenzív angol kurzusán; ahol persze kegyetlen voltam, a tanárainktól ellesett ’követelek, mert kedvellek’ elv alapján. Moldova György, vagy Rózsa T. Endre két hétig sem bírták. Nem úgy Horváth György, akit olyan kíváncsiság és tudásvágy hajtott, hogy még a Fadd-Domboriban rendezett, nyelvvizsga előtti, angol nyelvű táborba is eljött. Kicsit kilógott életkorban a nálam fiatalabb lányok és srácok közül: én akkor voltam 38. Gyuri aligha engedhetett a negyvennyolcból, de attól még fociztunk is egyet, amely most úgy hangzik, mint amikor Karády István, a kórélettan professzora Szegeden elmesélte, hogy miként úszta át a Mississippit – Szentgyörgyi Alberttel… Boldog lehetek, hogy többször, több évtizedes váltásokban, része lehettem a Horváth György- legendáriumnak…**

 **Hogy miként került a tudós Horváth György az újságírók, szerkesztők és tévések közé? Jogosan. Csak úgy, mellékesen, főszerkesztője volt ugyanis a Képes Nyelvmesternek. A tiltott és elhallgatott, úgynevezett ’nyugati’ nyelvek idején, laza rés volt ez a néhány lap (16 oldal) a pajzson. Ebben a vidám, szórakoztató (vörös és fekete nyomtatású, de nem Stendhal-i) nyelvi magazinban hangsúlyozták ugyan, hogy jó az orosz; de láthatóvá (és tananyaggá) vált, hogy más nyelvek is vannak a világon. Ma ki mondja, ki mutatja be szórakoztatóan, hogy jó az angol; de van orosz is, meg még sok minden más, például spanyol, arab, kínai. Ezek a nyelvek már mind itt vannak, már bent is vannak az országban. Egy mai Képes Nyelvmesternek a magyar mint második, vagy mint idegen nyelvről kellene szólnia…**

 **Bevallom, úgy tűnhet, hogy ezzel az anekdotázással tovább rejtegetem Horváth György tényleges szakmai portréját. Ő mindig a maga idejében, a maga módján, úgy tudott ’szovjet’ tudós lenni, hogy ismerte a nyugati szakirodalmat, és úgy tudott ’amerikai’ tudós lenni, hogy ismerte a ’vasfüggöny mögötti’ kutatásokat. Ő a magyaroknak akarta tudását átadni, a magyarok viszont körülbelül annyira hagyták magukat ’megtanítani’, mint valamikor COMENIUSNAK, Sárospatakon…**

 **Interneten Horváth György pszichológust ne keressék: sehol nincs semmi; még az MTMT-ben sem. Személyét háttérbe vonva, mint egy középkori szerző, műveiben él igazán. Nem véletlen, hogy pedagógiai, pszichológiai, méréselméleti munkái beszerezhetetlenek. Az a tíz kötet, közel négyezer oldalon, amely a tulajdonomban van, nagy hatással volt rám mindvégig, megjelenésük három évtizedében: nagyjából 1978 és 2008 között. A legtöbbjükben lefektetett tudás évtizedekkel megelőzte korát. Én azért szeretem őket, mert IGAZAK minden időkben: egyetlen szavát sem kell visszavonnia. Számomra minden tudományos írásban ez a legnagyobb erény.**

 **Még néhány esemény: ’életmorzsa’; tanulságos, közös szakmai élményeinkből. Az idegen nyelvi mérés és értékelés elmélete és gyakorlata című (szintén beszerezhetetlen) monográfiámnak ő volt szigorú, de igazságos szakmai lektora 2002-ben. Mikor monográfiáim sorra megjelentek, célzatosan azt mondta nekem, hogy nem gondolod-e, hogy már elég sok betűt leírtál? Úgy hangzott ez a füleimnek, mint amikor a palackkal egy tengerjáró hajót avatnak és a parton azt mondja valaki: helyes kis csónak! Miután megfejtettem ezt a tipikus, angolszász pragmatikai célzást a betűtenger kimeregetéséről, valóban az akadémiai nagydoktori fokozat megszerzésére törekedtem. 2007-ben sikerült. Az viszont csak a nagy tanáregyéniségek pedagógiai erénye, hogy egy-egy odavetett mondattal, másokból, helyes cselekedeteket (például konok munkát) képesek kiváltani.**

 **2003 és 2008 között a hírhedt NYAT (Nyelvvizsgát Akkreditáló Testület) tagja, majd elnöke lettem. Amikor a magyarországi nyelvvizsgák akkreditációja (vagyis szintillesztése) zajlott a KER-hez (Közös Európai Referenciakeret), ismét rászorultam a segítségére. Olyan európai standardokat és kialakításuk módszertanát rögzítő köteteket fordítottunk és lektoráltunk együtt, amelyeknek matematikai statisztikai megoldásai messze meghaladták az én mérésmetodikai felkészültségemet. Évekig ezekkel az anyagokkal végeztük a nyelvvizsgák nemzetközi csereszabatosítását. (A szakmai tényekhez hozzátartozik, hogy ezekhez az Európa Tanács-i útmutatókhoz képest ő már tíz évvel korábban megírta A modern tesztmodellek alkalmazása című munkáját: 1997, Budapest, Akadémiai Kiadó.)**

 **Jó tíz év múlva, vagyis tavaly, 2018 őszén együtt vettük át díszokleveleinket, arany diplomáinkat a Szegedi Tudományegyetemen: ő hatvan, én ötven évvel az eredeti diplomákat követően. Nem is tudtam, hogy ott (is) szerzett diplomát! Ahogy figyeltem a nyüzsgést az Auditórium Maximumban, a sok ’élet-koronás’ fő között, még mindig sok olyan akadt, akikből csak úgy sugárzott a szellemi pallérozottság – hála néked, Alma Materünk! (Ez a mondat azoknak szól, akik még ismerik a HÁLA szót, amely az új évezredben megszűnt mint fogalom, vagy érzület: mintha többé nem is lenne része a humánumnak…)**

 **Ezen a frissességen felbuzdulva hívtam meg opponensnek Nahalka István méréselméleti témájú habilitációjára. A javarészt matematikai levezetésekből álló munkát a szokásos alapossággal és szigorúsággal végezte el. A habilitáció minősége, éppen a kialakult viták miatt, akár MTA doktori védés is lehetett volna: a jelöltnek, a bizottságnak, sőt, a közönségnek is ’kapaszkodnia’ kellett. Csak így élhették át azt a kiveszőfélben lévő jelenséget – ritka madár – amelyet úgy nevezünk, hogy TUDOMÁNYOS ÉLMÉNY.**

 **Kedves Gyuri, a jó Isten áldjon és tartson meg, mert lámpás vagy közöttünk: nem középiskolás fokon tudsz BÁRKIT tanítani. Számomra nem az a művészet, hogy miként öregedjek veled, hanem hogy miként fiatalodjam hozzád…**

**Szeretettel,**

**Bárdos Jenő, az MTA Doktora; a Pannon Egyetem és az Eszterházy Károly Egyetem Professor Emeritusa; az MTA VEAB Bölcsészet- és Társadalomtudományi Alelnöke.**

**Felsőörsön, 2019 március 15-én**